《九日登赤壁》
明代·刘逢源

九日至黄州，欣然独西笑。赤壁落吾手，于焉恣游眺。

一杖陵层崖，划然发长啸。把酒呼鱼龙，踞石登虎豹。

小亭遗像在，长髯侧乌帽。卓哉东坡叟，煜煜神光照。

群儿戏弄兵，蚁斗何足道。想公吊古心，还为后人吊。

鹤影落寒空，笛声来远棹。杖策下荒岑，江烟起渔灶。

作者简介：明末清初直隶曲周人，字资深，号津逮。明贡生，入清不仕。经史百家之外，又通星数河洛之学，喜谈兵击剑。生当乱世，流离江汉淮海间，诗多忧愤语。有《积书岩诗集》。